КIуэкIуэ Казбек лэжьыгъэ IуэхукIэ Москва щыхуэзащ УФ-м мэкъумэш хозяйствэмкIэ и министр Патрушев Дмитрий. Республикэм и унафэщIыр «Бжьыхьэ дыщафэ-2018» гъэлъэгъуэныгъэм еплъащ
«Бжьыхьэ дыщафэ» ХХ урысей агропромышленнэ выставкэр и лэжьыгъэм хиубыдэу дыгъуасэ Москва щызэхуэзащ Урысей Федерацэм мэкъумэш хозяйствэмкIэ и министр Патрушев Дмитрийрэ Къэбэрдей-Балъкъэрым и Iэтащхьэм и къалэнхэр пIалъэкIэ зыгъэзащIэ КIуэкIуэ Казбекрэ.
Ахэр тепсэлъыхьащ республикэм и агропромышленнэ комплексым зегъэужьыным, IэнатIэм къэрал дэIэпыкъуныгъэ етыным ехьэлIа Iуэхухэм. Гулъытэ хэха хуащIащ мэкъумэшыщIэхэм Iуэху щхьэхуэхэм трагъэкIуадэ ахъшэм щыщ хуапшыныжын папщIэ къаутIыпщ ахъшэм хэгъэхъуэным. Апхуэдэу хэплъащ къуажэ щIыналъэхэм зэпIэзэрыту зегъэужьынымкIэ программэм тету республикэм и жылагъуэхэр псыкIэ къызэрызэрагъэпэщ системэхэр щыухуэным трагъэкIуэдэн папщIэ къаутIыпщ ахъшэр 2019 гъэм нэхъыбэ щIыным.
КIуэкIуэ Казбек и пашэу Къэбэрдей-Балъкъэрым икIа делегацэр хэтщ «Бжьыхьэ дыщафэ-2018» агропромышленнэ выставкэм. Ар ЦIыхубэ хозяйствэм и ехъулIэныгъэхэр щагъэлъагъуэу Москва щыIэ выставкэм щылэжьэнущ жэпуэгъуэм и 10 — 13-хэм.
Къэралым и мэкъумэш зэхыхьэ нэхъыщхьэм республикэм утыку къыщрилъхьащ КъБР-м ираша продукцэ зэмылIэужьыгъуэу 200-м щIигъу. Ахэр «Агро-инвест», «Ипщэ щIыналъэм и хадэхэкIхэр», «Компание щхъуантIэ», «Налшык» хьэлывэ завод», «Налшык гъэш комбинат», «Iуащхьэмахуэ и жыг хадэхэр», «Бахъсэн и жыг хадэхэр», «Фрукт-Трейд» компаниехэм, «Жако» IэфIыкIэ фабрикэм, Прохладнэ щIакхъуэ заводым, «Отбор», «Гибрид СК», «Дзэлыкъуэ кIэртIоф» IуэхущIапIэхэм, бгылъэ щIыпIэхэмрэ лъапэхэмрэ жыг хадэхэр щыгъэкIынымкIэ Кавказ Ищхъэрэ щIэныгъэ-къэхутакIуэ институтым, Къэбэрдей-Балъкъэр къэрал аграрнэ университетым, КъБР-м и нэгъуэщI предприятэ зыбжанэм къыщалэжьащ.
«Бжьыхьэ дыщафэ» урысейпсо агропромышленнэ выставкэр Урысей Федерацэм и Правительствэм и унафэкIэ гъэ къэс ирагъэкIуэкI Мэкъумэш хозяйствэмрэ ерыскъыпхъэхэм елэжь промышленностымрэ я лэжьакIуэхэм я махуэр щагъэлъапIэм ирихьэлIэу.
КъБР-м и Iэтащхьэм икъалэнхэр пIалъэкIэ зыгъэзащIэмрэ Правительствэмрэ я пресс-IуэхущIапIэ.
